**ELŐTERJESZTÉS**

**Szombathely Megyei Jogú Város Közgyűlésének 2022. február 24-i rendes ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

I. SZOMPARK Kft. és az önkormányzat között kötött parkfenntartási szerződés módosítása

Szombathely Megyei Jogú Város Önkormányzata 2019. április 16-án a Szombathelyi Parkfenntartási Kft.-vel kötött vállalkozási szerződést a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások ellátására. A Közgyűlés a város közterületein végzett parkfenntartási szolgáltatás minőségének javulása érdekében a 228/2021. (XI.25.) Kgy. számú határozat 1. pontjában elfogadta a Szombathelyi Parkfenntartási Kft. által kidolgozott szakmai koncepciót, a 2. pontjában döntött többletforrás biztosításáról, a 6. pontjában felkérte a társaság ügyvezetőjét a parkfenntartási szerződés módosításának előkészítésére.

A város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére kötendő vállalkozási szerződés tekintetében a 2022. évi költségvetés tervezet előzetes egyeztetése alapján 480 millió forint áll rendelkezésre.

A szerződésből kikerül a szúnyogirtás, amit központilag a katasztrófavédelem végez. A síkosságmentesítés és a hóeltakarítás feladatot a SZOVA Nonprofit Zrt. vette át és végzi. A szerződésmódosítás során a Szombathelyi Parkfenntartási Kft. feladata lesz az útszegélyek menti és a parkolókban végzett vegyszeres gyomirtás, amely feladatot eddig a SZOVA NZrt. látott el alvállalkozó igénybevételével. Fentieken túl megtörtént az egységárak felülvizsgálata és korrigálása.

A fitnesz eszközökre vonatkozó 24/2020. (VII.3.) ITM rendelet előírásainak megfelelően a fitnesz eszközök üzemeltetése, rendszeres ellenőrzése, időszakos műszaki vizsgálata, karbantartása, javítása és dokumentálása is új feladatként szerepel.

A vállalkozási szerződés 1. számú módosítása az előterjesztés 1. számú mellékletét képezi.

II. Javaslat az önkormányzati gazdasági társaságok szervezeti rendszerének átalakítására

A Közgyűlés a 226/2021. (XI.25.) Kgy. sz. határozatában felkérte a SZOVA Nonprofit Zrt. vezérigazgatóját, hogy vizsgálja felül a kizárólagos és többségi önkormányzati tulajdonú gazdasági társaságok szervezetrendszerét és a jelenlegi gazdasági helyzet figyelembe vételével tegyen javaslatot azok átszervezésére a Közgyűlés 2022. februári ülésére. A SZOVA Nonprofit Zrt. az előterjesztés 2. számú mellékletét képező dokumentumban a lehetséges fejlődési irányokat jelölte ki és az első lépések megtételéhez szükséges döntési javaslatokat fogalmazott meg. Ezek Közgyűlés általi jóváhagyása esetén kezdődhet meg a megvalósításhoz szükséges feladatok részletes kidolgozása.

III. SZOVA Szállodaüzemeltető Kft. könyvvizsgálójának megválasztása

A Közgyűlés 396/2016. (XII.15.) Kgy. sz. határozata alapján a társaság könyvvizsgálói feladatainak ellátására a Közgyűlés a DIALÓG Plusz Audit Könyvvizsgáló Kft-t (1137 Budapest, Katona József u. 14. cg.: 01-09-468528, MKVK: 000088, könyvvizsgálatért személyében felelős: Gáspárné Farkas Ágota bejegyzett könyvvizsgáló, MKVK: 002289) javasolta megválasztani, aki a feladatait 2022. április 30. napjáig látja el 30.000,- Ft + ÁFA/hónap díjazás ellenében.

A társaság ügyvezetője ismét a DIALÓG Plusz Audit Könyvvizsgáló Kft. (könyvvizsgálatért személyében felelős: Gáspárné Farkas Ágota) megválasztását javasolja 30.000,- Ft + ÁFA/hónap díjazás ellenében, 2022. május 1. napjától 2025. április 30. napjáig tartó 3 éves határozott időtartamra.

A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelőbizottság egyetértésével tesz javaslatot a társaság legfőbb szervének.

A felügyelőbizottság határozata az ülésen kerül ismertetésre.

IV. SZOVA Szállodaüzemeltető Kft. felügyelőbizottsági tagjának megválasztása

A SZOVA Szállodaüzemeltető Kft. 25%-os tulajdonosa, a Service 4 You Szálloda Befektető Zrt. a társaság megalapításakor 2017-ben Klemm Balázs urat delegálta a társaság felügyelőbizottságába, akinek megbízatása 2022. február 27-én lejár.

Az új felügyelőbizottsági tag megválasztása érdekében a Kft. felvette a kapcsolatot a Service 4 You Szálloda Befektető Zrt-vel. A cég vezérigazgatója továbbra is Klemm Balázs urat kívánja delegálni a felügyelőbizottságba, ezért a társaság ügyvezetője ismét őt javasolja megválasztani a SZOVA Szállodaüzemeltető Kft. felügyelőbizottsági tagjának 2024. november 30-ig.

A felügyelőbizottság határozata az ülésen kerül ismertetésre.

V. Javaslat a SZOVA Szombathelyi Vagyonhasznosító és Városgazdálkodási Nonprofit Zrt. által kezelt önkormányzati tulajdonban levő bérleményekkel kapcsolatos díjhátralékok számviteli nyilvántartásból történő kivezetésére (3. sz. melléklet)

Szombathely Megyei Jogú Város Önkormányzata és a SZOVA Szombathelyi Vagyonhasznosító és Városgazdálkodási Nonprofit Zrt. között Szombathelyen, 2006. május 31-én létrejött üzemeltetési szerződés szerint a Társaság kezeli és – az önkormányzat rendelkezései szerint – bérbe adja az önkormányzat tulajdonában levő lakás és nem lakás célú ingatlanokat.

A jogszabályi rendelkezéseknek megfelelően a kijelölt személlyel megkötött szerződés szerint a bérlemény birtokbavételétől annak visszaadásáig a bérlőt, az átmeneti szálláshasználót, a szociális szálláshasználót díjfizetési kötelezettség terheli. A számlákat a SZOVA Nonprofit Zrt. saját nevében bocsátja ki, és nem-teljesítés esetén a követelések behajtásának folyamatát indítja el.

A behajthatatlan követeléseket a számviteli jogszabályok alapján a számviteli nyilvántartásokból ki kell vezetni annak érdekében, hogy a számviteli nyilvántartások a valós képet mutathassák, és azokat indokolatlan torzító hatások ne befolyásolják.

Fentiek alapján s SZOVA Nonprofit Zrt. az előző évek gyakorlatának megfelelően az általa kezelt és bérbe adott ingatlanok vonatkozásában keletkezett behajthatatlan követelések számviteli nyilvántartásokból való törléséhez kéri a Közgyűlés hozzájárulását.

Javaslom, hogy a Közgyűlés járuljon hozzá ahhoz, hogy a SZOVA Nonprofit Zrt. számviteli nyilvántartásából behajthatatlanság címén 3.224.473 Ft tőke követelést leírjon a 2021. december 31-i állapot szerint. Ez az összeg összesen 46 követelés leírását jelenti. Ebből 15 olyan követelés, amit eredményesen nem lehet érvényesíteni, amelynél a fizetési meghagyásos eljárással, a végrehajtással kapcsolatos költségek nincsenek arányban a követelés várhatóan behajtható összegével, vagy amelynél az adós nem lelhető fel, mert a megadott címen nem található és a felkutatása igazoltan nem járt eredménnyel. Ezek összege 240.485 Ft. A bíróság előtt nem érvényesíthető 18 db követelés összege 1.458.460 Ft., a hatályos jogszabályok alapján elévült 12 db követelés összege 488.593 Ft. További 1 db olyan behajthatatlan követelés van, melyre a felszámoló által adott írásbeli igazolás (nyilatkozat) szerint nincs fedezet. Ennek értéke 1.036.935 Ft.

VI. Javaslat a SZOVA Nonprofit Zrt. tulajdonában lévő Szombathely, Körtés utca 9. szám alatti 12606/14 hrsz.-ú és a Szombathely, Körtés utca 2. szám alatti 12607/9 helyrajzi számú ingatlanok adásvételi szerződéseinek jóváhagyására

A Tisztelt Közgyűlés a 241/2019. (IV.30.) Kgy. sz. határozatában felhatalmazta a SZOVA Nonprofit Zrt. vezérigazgatóját a Sárdi-ér utcai közművesített ipari parki telkek értékesítésére azzal a kikötéssel, hogy az eladási ár nem lehet alacsonyabb az igazságügyi értékbecslő által telkenként megállapított telekértéknél és az adásvételi szerződéseket aláírás előtt a Közgyűlés elé kell terjeszteni. Előzőeket megerősítve az 51/2021. (III.25.) PM. számú határozat 7. pontjában felhatalmaztam a SZOVA Nonprofit Zrt. vezérigazgatóját, hogy a társaság tulajdonában lévő Sárdi-ér utcai ipari parki telkeket versenyeztetési eljárás mellőzésével, fontos közérdekre, gazdasági, városfejlesztési érdekre tekintettel közvetlenül értékesítse, azzal a kikötéssel, hogy a végleges adásvételi szerződés hatályba lépésének feltétele Szombathely Megyei Jogú Város Közgyűlésének jóváhagyó határozata. További kikötés, hogy a telkek fajlagos eladási ára nem lehet alacsonyabb az aktualizált szakértői értékbecslés szerinti árnál.

A SZOVA Nonprofit Zrt. tájékoztatása szerint a Matta6 Gép Kft. a Körtés utca 9. szám alatti, 12606/14 helyrajzi számú telekre tett vételi ajánlatot. Az ajánlat alapján előkészítették és a vevővel egyeztették az adásvételi szerződés tervezetét. A Kft. az értékbecslésben meghatározott áron kívánja megvásárolni az ingatlant. Az adásvételi szerződés 2022. február 15 napján aláírásra került.

A 12606/14 helyrajzi számú ingatlan értékesítési ára 30.613.120 Ft + ÁFA.

A MAZA Ingatlan Kft. a Körtés utca 2. szám alatti 12607/9 helyrajzi számú telekre tett vételi ajánlatot. Az ajánlat alapján a SZOVA Nonprofit Zrt. előkészítette és a vevővel egyeztette az adásvételi szerződés tervezetét. A Kft. az értékbecslésben meghatározott áron kívánja megvásárolni az ingatlant. A MAZA Ingatlan Kft. a szerződés tartalmát elfogadta, aláírását 2022. február 21. napjával kezdődő hétre kérte ütemezni.

A 12607/9 helyrajzi számú telek értékesítési ára 120.282.520 Ft + ÁFA.

Az OTP Bank a telkek értékesítéséhez előzetesen hozzájárult, azzal a feltétellel, hogy a vételárnak a devizakötvény óvadéki számlájára kell befolyni, és csak a teljes vételár átutalását követően kerülhet sor az ingatlanok tehermentesítésére.

Az adásvételi szerződések feltételrendszere megegyezik a Közgyűlés által korábban jóváhagyott szerződések feltételrendszerével.

A SZOVA Nonprofit Zrt. az előterjesztés 4. -5. sz. mellékletét képező adásvételi szerződésekhez kéri a Tisztelt Közgyűlés hozzájárulását.

Az Igazgatóság és a Felügyelőbizottság határozata az ülésen kerül ismertetésre.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. február 17.**

 **/: Dr. Nemény András :/**

**I.**

**Határozati javaslat**

**…./2022. (II.24.) Kgy. számú határozat**

1./ Szombathely Megyei Jogú Város Közgyűlése a 42/2019.(III.13.) Kgy. számú határozattal elfogadott, 2023. december 31-ig hatályos, a város tulajdonában álló zöldfelületi rendszerek fenntartására, valamint e feladatokhoz kapcsolódó egyéb szolgáltatások elvégzésére vonatkozó vállalkozási szerződés módosítását az előterjesztés 1. számú melléklete szerinti tartalommal elfogadja.

2./ A Közgyűlés felhatalmazza a polgármestert a szerződés módosításának aláírására.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési Osztály vezetője

Stéger Gábor a Közgazdasági és Adóosztály vezetője

Izer Gábor, a Szombathelyi Parkfenntartási Kft. ügyvezetője)

**Határidő:** azonnal /az 1. pont vonatkozásában/

2022. március 15. /a 2. pont vonatkozásában/

**II.**

**Határozati javaslat**

**…./2022. (II.24.) Kgy. számú határozat**

1./Szombathely Megyei Jogú Város Közgyűlése megtárgyalta a SZOVA Nonprofit Zrt.-nek az önkormányzati vállalatok szervezeti-irányítási struktúrájának átalakítására vonatkozó javaslatát. A Közgyűlés kinyilvánítja szándékát, hogy a városüzemeltetési feladatokat ellátó, kizárólagos önkormányzati tulajdonú gazdasági társaságokat a jövőben holding szervezeti formában kívánja működtetni.

2./ A Közgyűlés felkéri a polgármestert, hogy vizsgálja meg a Szombathelyi Parkfenntartási Kft., a Szombathelyi Sportközpont és Sportiskola Nonprofit Kft. és a Vas Megyei Temetkezési Kft. önkormányzati üzletrészének SZOVA Nonprofit Zrt.-be történő apportálásának lehetőségét, és amennyiben az apportálásnak jogi akadálya nincs, az erre vonatkozó javaslatát terjessze a Közgyűlés elé.

3./ A Közgyűlés felkéri a SZOVA Nonprofit Zrt. vezérigazgatóját, hogy az előterjesztés tartalmának megfelelően dolgozza ki részletesen a holding és a törzsház, valamint a SZOVA Nonprofit Zrt. módosított szervezeti felépítését, tegyen javaslatot a holding létrehozásához szükséges további döntések meghozatalára és a SZOVA Nonprofit Zrt. Szervezeti és Működési Szabályzatának módosítására az új szervezeti felépítésnek megfelelően.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** 1. pont: azonnal

 2. -3. pont: a Közgyűlés márciusi ülése

**III.**

**Határozati javaslat**

**…./2022. (II.24.) Kgy. számú határozat**

Szombathely Megyei Jogú Város Közgyűlése javasolja a társaság taggyűlésének, hogy a SZOVA Szállodaüzemeltető Kft. könyvvizsgálójának – az ügyvezetés felügyelőbizottság egyetértésével tett javaslata alapján – a DIALÓG Plusz Audit Könyvvizsgáló Kft-t (1137 Budapest, Katona József u. 14. cg.: 01-09-468528, MKVK: 000088, könyvvizsgálatért személyében felelős: Gáspárné Farkas Ágota bejegyzett könyvvizsgáló, MKVK: 002289) válassza meg 2022. május 1. napjától 2025. április 30. napjáig terjedő határozott időtartamra 30.000,- Ft + ÁFA/hónap díjazás ellenében.

A Közgyűlés felhatalmazza a SZOVA Nonprofit Zrt. Igazgatóságának elnökét, hogy a SZOVA Szállodaüzemeltető Kft. taggyűlésén a fenti döntést képviselje.

**Felelős**: Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea a Jogi és Képviselői Osztály vezetője

 Dr. Németh Gábor, a társaság ügyvezetője)

**Határidő**: a társaság taggyűlése

**IV.**

**Határozati javaslat**

**…./2022. (II.24.) Kgy. számú határozat**

Szombathely Megyei Jogú Város Közgyűlése javasolja a társaság taggyűlésének, hogy a SZOVA Szállodaüzemeltető Kft. felügyelőbizottsági tagjának – az ügyvezetés felügyelőbizottság egyetértésével tett javaslata alapján – Klemm Balázst válassza meg 2024. november 30. napjáig.

A Közgyűlés felhatalmazza a SZOVA Nonprofit Zrt. Igazgatóságának elnökét, hogy a SZOVA Szállodaüzemeltető Kft. taggyűlésén a fenti döntést képviselje.

**Felelős**: Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea a Jogi és Képviselői Osztály vezetője

 Dr. Németh Gábor, a társaság ügyvezetője)

**Határidő**: a társaság taggyűlése

**V.**

**Határozati javaslat**

**…./2022. (II.24.) Kgy. számú határozat**

A Közgyűlés hozzájárul ahhoz, hogy a SZOVA Nonprofit Zrt. a számviteli nyilvántartásából behajthatatlanság címén 3.224.473 Ft tőke követelést leírjon a 2021. december 31-i állapot szerint.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért felelős:

 Dr. Németh Gábor, a társaság vezérigazgatója

 Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VI.**

**Határozati javaslat**

**…./2022. (II.24.) Kgy. számú határozat**

Szombathely Megyei Jogú Város Közgyűlése a SZOVA Nonprofit Zrt. tulajdonát képező Szombathely, Körtés u. 9. szám alatti, 12606/14 helyrajzi számú ingatlanra vonatkozóan a SZOVA Nonprofit Zrt. mint eladó, valamint a Matta6 Gép Kft., mint vevő közötti ingatlan adásvételi szerződést az előterjesztés 4. számú mellékletét képező tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** azonnal

**VII.**

**Határozati javaslat**

**…./2022. (II.24.) Kgy. számú határozat**

Szombathely Megyei Jogú Város Közgyűlése a SZOVA Nonprofit Zrt. tulajdonát képező Szombathely, Körtés u. 2. szám alatti, 12607/9 helyrajzi számú ingatlanra vonatkozóan a SZOVA Nonprofit Zrt. mint eladó, valamint a MAZA Ingatlan Kft., mint vevő közötti ingatlan adásvételi szerződést az előterjesztés 5. számú mellékletét képező tartalommal jóváhagyja.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

 (A végrehajtásért:

Nagyné dr. Gats Andrea, a Jogi és Képviselői Osztály vezetője

Dr. Németh Gábor, a SZOVA Nonprofit Zrt. vezérigazgatója)

**Határidő:** azonnal